b'\n_START_ARTICLE_\nGerard David\n_START_PARAGRAPH_\nGerardas Davidas (ol. Gerard David, apie 1460\xe2\x80\x931523\xc2\xa0m. rugpj\xc5\xab\xc4\x8dio 13 d.)\xc2\xa0\xe2\x80\x93 flamand\xc5\xb3 dail\xc4\x97s mokyklos renesanso dailininkas.\n_START_SECTION_\nBiografija\n_START_PARAGRAPH_\nGerardas Davidas gim\xc4\x97 apie 1460\xc2\xa0m., sp\xc4\x97jama, Oudevatero mieste netoli Utrechto. Daugel\xc4\xaf am\xc5\xbei\xc5\xb3 po mirties jis buvo u\xc5\xbemir\xc5\xa1tas. Jo k\xc5\xabryba susidom\xc4\x97ta XIX a. pabaigoje. Nei\xc5\xa1liko nei vienas pasira\xc5\xa1ytas jo darbas. Tik keli darbai, \xe2\x80\x9eKambizo teismas\xe2\x80\x9c ir \xe2\x80\x9eMergel\xc4\x97 Marija tarp mergeli\xc5\xb3\xe2\x80\x9c, yra dokumentuoti ir pripa\xc5\xbe\xc4\xafstami Davido. Likusi k\xc5\xabrybos dalis priskiriama. Nieko ne\xc5\xbeinoma apie jo jaunyst\xc4\x99 ir mokslus. 1484\xc2\xa0m. Davidas atvyko \xc4\xaf Briug\xc4\x99, kur \xc4\xafstojo \xc4\xaf vietos amatinink\xc5\xb3 gildij\xc4\x85. Tikriausiai jis patyr\xc4\x97 \xc5\xa0iaur\xc4\x97s Nyderland\xc5\xb3, Harlemo miesto dailininko Albert van Ouwater ir Dirko Bautso, \xc4\xaftakas. Gali b\xc5\xabti, kad pas juos mok\xc4\x97si. \xc5\xbdinoma, kad Davidas buvo geru knyg\xc5\xb3 iliuminatoriumi._NEWLINE_Briug\xc4\x97je Davidas buvo paveiktas Hanso Memlingo k\xc5\xabrybos. Jo k\xc5\xabryboje i\xc5\xa1ry\xc5\xa1k\xc4\x97jo dramatiniai tem\xc5\xb3 aspektai, skirtingai nuo Memlingo kiek formalistini\xc5\xb3 k\xc5\xabrybos princip\xc5\xb3. Gyvenimo antrojoje pus\xc4\x97je Davidas buvo paveiktas Italijos renesanso dailinink\xc5\xb3 k\xc5\xabrybos. 1515\xc2\xa0m. \xc4\xafstojo \xc4\xaf Antverpeno dailinink\xc5\xb3 gildij\xc4\x85, bet liko gyventi Briug\xc4\x97je, kur mir\xc4\x97 1523\xc2\xa0m. rugpj\xc5\xab\xc4\x8dio 13 d. Palaidotas Dievo Motinos katedroje. Gerardas Davidas laikomas paskutiniu reik\xc5\xa1mingu Briug\xc4\x97s mokyklos ir ankstyvojo Nyderland\xc5\xb3 meno atstovu, kuris vis dar dirbo Jan van Eyck ir Rogier van der Weyden suformuotoje tradicijoje.'